La Volta a Peu de La Canyada s’integra en el circuit ‘Running Solidari’
23/04/2015

# La Volta a Peu de La Canyada s’integra en el circuit ‘Running Solidari’

[![1)	Imatge corresponent a la presentació del circuit en el qual va estar present el regidor d’Esports, Vicente Sales i el representant veïnal Pepe Carot](/images/noticias/2015/04/carrera-la-canyada.jpg)](/images/noticias/2015/04/carrera-la-canyada.jpg)

23.04.2015

La carrera que recorda l’incendi del 94 podria doblegar la seua participació i incrementar així la difusió de la necessitat de protegir el bosc

La Volta a Peu de La Canyada, prova que va sorgir fa 20 anys de la voluntat veïnal de reclamar una major protecció per al bosc després de l’incendi de 1994, complirà aquest estiu la seua 21 edició integrant-se en el Circuit Running Solidari de Caixa Popular. La proposta va sorgir del mateix Ajuntament, després de mantindre una reunió amb els organitzadors del circuit, i l’Associació de Veïns va acceptar el repte. D’esta manera la prova se celebrarà el 29 d’agost, en la seua data habitual, sent la sisena prova del calendari de nou que integren la competició.

Es dóna la circumstància que és l’única prova del calendari no organitzada per una associació esportiva, ja que l’Associació de Veïns de la Canyada continua sent la impulsora d’este esdeveniment, comptant amb la col•laboració de l’Ajuntament. Pepe Carot, en representació de l’entitat veïnal, assumeix que “suposarà una complexitat organitzativa major, atés que possiblement acudisquen molts més participants i a més entrem en l’estructura general del circuit quant a cronometratges, puntuacions, etc.”. Des de l’Associació Veïnal agraeixen el reconeixement i consideren que és una oportunitat per a “continuar fent difusió de la importància de preservar aquest enclavament natural”, ja que “no perdrem l’esperit amb què es va forjar aquesta prova”.

En este sentit la carrera continuarà comptant amb un traçat mixt,travessant sòl urbà i forestal, i recordant les zones que van ser arrasades per l’incendi. També seguirà celebrant-se la prova infantil en la mateixa vesprada que la prova oficial. Davant del repte d’organització que suposa la prova, l’alcaldessa ha mostrat el “suport de l’Ajuntament, ja que es tracta d’una prova que va sorgir de la iniciativa veïnal de protegir el bosc, que va ser una part important per a aconseguir la declaració de Parc Natural l’any 2007 i que any rere any ens ha recordat una tragèdia que no ha de repetir-se”.

Davant del repte d’incrementar el nombre de corredors que fàcilment podrà duplicar-se des dels 400 habituals a prop d’un miler, l’alcaldessa va indicar que “es farà l’esforç organitzatiu necessari”. Una altra de les característiques de la prova és el caràcter solidari d'esta, ja que habitualment s’han destinat els diners de la inscripció a fins solidaris. Este esperit es mantindrà i al mateix temps es veurà reforçat, ja que la pròpia organització del circuit aporta aliments a entitats benèfiques en funció dels corredors que completen un mínim de sis proves del calendari.